גבורה
שיעור חינוך לחנוכה – כיתה ח'

תכנית בארי, מכון שלום הרטמן

פתיחה כללית
דף לימוד זה הוא חלק מסדרה המוקדשת לחנוכה, במסגרת תכנית 'בארי' של מכון הרטמן http://beeri.hartman.org.il/Resource_Center.asp. 
הדפים מכילים מקורות מעטים, הקלים להבנה, המאפשרים לכל מורה ולכל תלמיד להתמודד עמם בקלות, גם אם הם אינם בקיאים בתחום הדעת של לימודי יהדות. כל אחד יכול לקחת חלק בשיעור וליהנות מלימוד שעושה שימוש בטקסט יהודי כגירוי לדיון בנושאים כלליים השאובים מעולמם של התלמידים.
דפי הלימוד הותאמו לשש הכיתות של החינוך העל יסודי, ועל כן המורה יכול ללמד בכל שנה שיעור אחר לפי רמת כיתתו.

חנוכה מזמֵן נושאים רבים ומגוונים לדיון, ביניהם סוגיית הגבורה. בהקשר המיידי של חנוכה מדובר בגבורת המכבים שלחמו במרד החשמונאים במאה ה-2 לפני הספירה בקרבות נגד היוונים - ויכלו להם. עם זאת, מדובר גם בגבורה 'אזרחית' של עם שלא נכנע לדרישות וללחצים של היוונים לשנות את אורחות חייו. נראה כי חנוכה מזמֵן דיון בערך הגבורה ובביטוייה בחיינו.

מטרות השיעור:
1.  לעסוק בחנוכה דרך ערך הגבורה הבא לידי ביטוי בחג, ובתוך כך להרחיב את המשמעות של חנוכה בעבורנו.
2. לעורר שאלות ביחס למושג 'הגבורה' ולהרחיב את משמעותו.
3. לבדוק האם יש משמעות לגבורה בימינו, מה משמעות הערך הזה בשבילנו.

מבנה השיעור:
1. הפעלת פתיחה: שתי הצעות לפתיחה.
2. הגדרה לגיבור.
3. לימוד מקורות בחברותא (בזוגות).
4. דיון במליאה בעקבות המקורות שנלמדו בחברותא.

מהלך השיעור
1. הפעלת פתיחה
אפשרות א:
נבקש מהתלמידים לכתוב על נייר בעילום שם שם של גיבור או גיבורה לדעתם, ולהסביר בקצרה מדוע הדמות שבחרו נחשבת בעיניהם לגיבורה. הפתקים יועברו למורה אשר יעבור על הפתקים בזריזות ויקריא כמה מהם. 
אפשרות ב:
להקריא לתלמידים שלושה מקרים ולשאול אותם מי מהדמויות המתוארות נחשבת בעיניהם לגיבורה ומדוע.
א. ירון בן 13, סובל ממחלה קשה שפוגעת באורח חייו ובאיכות חייו. ירון מודע למחלתו ועם זאת, בחר לנהל אורח חיים רגיל ככל שאפשר. הוא מגיע לבית הספר מדי יום, למעט בתקופות שבהן הוא מאושפז, ותמיד הוא מלא חיוניות ושמחת חיים, ומשמש מקור עידוד לכל הסובבים אותו.
ב. ליסמין היה מבחן במתמטיקה. היא למדה למבחן ימים רבים. כשהמורה חילקה את הטפסים חשכו עיניה, היא הבינה שאינה מסוגלת לענות על השאלות, למרות כל מה שהשקיעה. רונית חברתה סיימה לענות על הטופס שלה וענתה גם על זה של יסמין. למרות זאת, יסמין העדיפה להגיש את הטופס שלה ריק ולא את הטופס המלא שהכינה לה רונית.
ג. אלה ואיתן חזרו מהצופים בשעת לילה מאוחרת כשלפתע קרב אליהם בחור והחל להכות את איתן מכות נמרצות. אלה לא איבדה עשתונות הוציאה מתיקה ספריי, ריססה לתוך עיני הבחור. הבחור מופתע וצרוב עיניים עזב את איתן מלפיתתו.
ננסה להגדיר עם התלמידים מיהו גיבור על פי המקרים, ונראה שיש מספר הגדרות למושג.
    	גיבור - 	1) חזק, רב כוח.
     		2) חזק ברוחו, אמיץ (מתוך מילון אבן שושן)
נבקש מהתלמידים להציע הגדרות נוספות.

2. נחלק לתלמידים דף מקורות העוסק בגבורה ללימוד בזוגות או בקבוצות. נחפש בדף הגדרות נוספות לגבורה. נשאל עם אילו מהקטעים הם מזדהים? אילו מהקטעים 
מעוררים בהם התנגדות? 
3.  נדון במליאה במקורות בעזרת השאלות הנלוות.
4.  לבוחרים באפשרות הראשונה של הפעלת הפתיחה - ניתן לסיים את הלימוד בשאלה, לאיזה סגנון של גבורה מתאימה הדמות שכתבתם בפתק? לבוחרים באפשרות השנייה, ניתן לסיים בשאלה, איזה מקור מתאים לכל סוג של גבורה במקרים שתיארנו? 

הרחבה למורה על דף המקורות

1. משנה, מסכת אבות, פרק ד, משנה א
שמעון בן זומא היה חכם שחי בארץ-ישראל בתחילת המאה השנייה לספירה. הוא מגדיר 'גיבור' לא את מי שעולה על אחרים בכוחו, אלא דווקא את מי שיכול להכניע את יצריו ואת דחפיו ולשלוט בהם. לשם ביסוס עמדתו מצטט בן זומא פסוק מן המקרא (משלי טז, לב) לפיו האדם הסבלני והמושל ביצריו עדיף על הגיבור ועל מי שעושה מעשי גבורה כגון כיבוש ערים.  

2. מסכתות קטנות, אבות דרבי נתן, נוסחא א, פרק כג
מסכת אבות דרבי נתן מוסיפה הגדרה לגיבור, ולפיה הגיבור הוא מי שעושה את שונאו לאוהבו. לפי זה, הגיבור לא רק פועל פנימה לכיבוש יצריו ודחפיו אלא פועל גם כלפי חוץ ומוחל על כבודו או על כעסו ביחס לזולתו ופועל כדי להפוך את השונא שלו לאוהב שלו. לשם כך הוא נדרש לעשות הן שינוי עצמי והן שינוי חברתי. יתר על כן, מעשי גבורה במשמעות הנפוצה של המילה, כוחניות, מביאים פעמים הרבה לשנאה, שהרי האדם הגובר על זולתו ומכניעו גורר כעס ונקמה. במקור שלפנינו הגבורה היא בדיוק הפעולה ההפוכה.

3. מדרש תהלים, מזמור נב
מדרש תהילים מציע שתי דוגמאות ביחס לגיבור - האחת ביקורתית והאחרת מבקשת להגדירו. הגיבור הוא חזק, יש לו כוח, ומבחינה זו הוא מעל חבריו. אך כיצד נוכל לדעת שמדובר בגיבור אמיתי? על פי התנהגותו המוסרית. הגיבור האמיתי יציל את חברו, ידאג לו, גם אם אותו חבר מעכב בעדו.